Cele gebruik skaars hulpbronne vir eie ‘onbenullige projekte’(Foto: pixabay) Bheki Cele, polisieminister, het Vrydag gesê die Valke ondersoek meer as 160 Facebook- en Twitter-rekeninge wat valslik beweer dat dit Cele se persoonlike rekeninge is. Die DA beskuldig Cele nou daarvan dat hy skaars polisie-hulpbronne misbruik om sy persoonlike sake te ondersoek; dit terwyl ander ondersoeke van bedrog teen sakeondernemings en die publiek uitgestel word. Van dié rekeninge, wat Cele se naam en foto’s gebruik, het meer as 60 000 volgelinge. “Die Valke se ondersoek is in ŉ gevorderde stadium en owerhede sal binnekort die eienaars van hierdie rekeninge identifiseer en hulle vir hul oortredings laat boet,” het brig. Mathapelo Peters, polisiewoordvoerder, gesê. Sy het gesê die departement van polisie kan bevestig dat Cele nie op enige sosialemediaplatforms geregistreer is of aktief is nie. “Alle amptelike kommunikasie van die departement word deur die amptelike kanale hanteer,” sê Peters. (Argieffoto) Die DA wys daarop dat werklike kubermisdaad wat lede van die publiek benadeel, sedert die begin van die afsonderingstydperk toegeneem het. “Die Valke se kubermisdaadeenheid wat hierdie vals sosialemedia-rekeninge moet ondersoek, het reeds in 2019 honderde uitstaande sake van miljarde rande gehad om te ondersoek,” sê George Michalakis, DA-lid van die parlementêre komitee vir veiligheid en geregtigheid. In antwoord op ŉ parlementêre vraag in 2019, het die Valke erken dat slegs 178 van die 937 sake wat na die Valke se eenheid vir kubermisdaad verwys is, suksesvol afgehandel kon word. Sake wat ondersoek moet word, het ŉ waarde van R7,9 miljard. “Dié eenheid het hoogs opgeleide en bevoegde beamptes, maar is gruwelik onderbefonds, het te min hulpbronne en ook ŉ gebrek aan kuber-forensiese kapasiteit,” sê Michalakis. Hy sê as Cele ernstig is ook die bekamping van kubermisdaad, moet hy dié eenheid behoorlik toerus om sake van openbare belang te ondersoek, eerder as om hulle te taak om die minister se eie onbenullige projekte te ondersoek.